Hāmaņa muiža

**Hāmaņa muiža** vai **Hāmaņa ielas muiža** ir 1886. gadā celta fabrikas direktora dzīvojamā ēka tagadējā Slokas ielā 41 Pārdaugavā starp Kuldīgas un Baldones ielām. Valsts nozīmes arhitektūras piemineklis Nr. 6621. Savu nosaukumu tā ieguvusi no netālu esošās Hāmaņa ielas, kas nosaukta 18. gadsimta Apgaismības laikmeta filozofa Johana Georga Hāmaņa (1753—1759) vārdā.

## Vēsture
Celta 1886. gadā kā Vestfālenes stiepļu fabrikas (*Westfälische Drahtindustrie*, vēlāk *Rigaer Drahtindustrie*) direktora Hermaņa Rālenbeka (*Karl Hermann Rahlenbeck*) koka privātmāja Slokas un Palisādu (tagad Kuldīgas) ielu stūrī. 20. gadsimta sākumā te izveidoja zīmuļu fabriku, vēlāk malkas veikalu. Pirmā pasaules kara laikā 1917. gadā piebūvē Baldones ielas pusē atvēra kinoteātri ar apmēram 300 vietām, kas vēlāk ieguva "Komētas" nosaukumu. 1922. gadā ēkas nopirka Rīgas Biržas komitejas loceklis Zāmuels Zakss. Pēc viņa nāves 1927. gadā ēkā iekārtoja veļas mazgātuvi, bet brīvajā zemesgabala teritorijā 1934. gadā uzcēla veikala ēku. Pēc Otrā pasaules kara namu sadalīja dzīvokļos.

### Iznomāšana SIA "Mono" (1999—2013)
1999. gadā Rīgas pilsēta uz 25 gadiem to iznomāja alkohola lieltirgotavai SIA "Mono" (valdes priekšsēdētājs Mihails Uļmans), kas solīja veikt Hāmaņa muižas atjaunošanas darbus.

2006. gadā Rīgas dome noraidīja SIA "Mono" priekšlikumu tam ļaut muižas teritorijā uzcelt vairākas dzīvojamās ēkas. 2007. gada janvārī Rīgas domes komiteja secināja, ka SIA "Mono" Hāmaņa muižiņu pienācīgi neuzturot un solītos ēkas atjaunošanas darbus neveicot, tāpēc lēma par Hāmaņa muižas paturēšanu pašvaldības īpašumā.

#### Ugunsgrēks un tiesvedība (2007—2013)
2007. gada 5. augustā ēkā izcēlās ugunsgrēks aptuveni 200 kvadrātmetru platībā, kura laikā iebruka Hāmaņa muižas jumts un stipri izdega sienas. Valsts ugunsdzēsības un glābšanas dienests secināja, ka ēka sākusi degt no jumta, tāpēc izvirzīja versiju, ka Hāmaņa muiža aizdedzināta ļaunprātīgi. 6. augustā Rīgas dome pieprasīja SIA "Mono" divu nedēļu laikā iesniegt garantijas vēstuli par uzņēmuma ieguldījumiem Hāmaņa muižā, pretējā gadījumā nomas līgumu draudot lauzt. SIA "Mono" iesniegtajā garantijas vēstulē aplēsa, ka izdegušās muižas atjaunošanas projektam no izstrādes līdz apstiprināšanai būs vajadzīgs gads un atjaunošana varētu izmaksāt līdz 800 000 latu. 28. augustā nomnieka nepārliecinošo garantiju un līdzšinējo saistību nepildīšanas dēļ Rīgas dome lauza ar SIA "Mono" noslēgto Hāmaņa muižas nomas līgumu, bet SIA "Mono" atstāt muižas telpas atteicās.

thumb|left|250px|Hāmaņa muiža 2015. gadā
2009. gada janvārī Rīgas dome noraidīja privatizēšanas ierosinājumus no trim juridiskajām personām, tostarp SIA "Mono". 2009. gada februārī Rīgas dome uzsāka tiesas procesu nomas līguma pārtraukšanai, taču tikai 2012. gadā Rīgas domei izdevās tiesas procesā uzvarēt. 2013. gada septembrī Rīgas dome uzsāka avārijas stāvoklī esošās Hāmaņa muižas konservācijas darbus, nostiprinot ēkas nesošās sienas, nomainot pārseguma sijas un jumta segumu.

### Izsolīšana un atjaunošana (2019—2023)
2019. gada pavasarī daļēji izdegušās muižas ēkas izsolē iegādājās uzņēmums SIA "Ad Verbum", kas uzsāka ēkas atjaunošanu un teritorijas labiekārtošanu. 2023. gadā rekonstrukcija tika noslēgta un jūnijā atjaunotās muižas ēkās darbojās privāta pirmskolas izglītības iestāde "Putnu dārzs" un kopstrādes telpas jauniem uzņēmējiem.

## Apraksts
Ēka celta ar tornīti, kolonnām, lieveni, barokāliem elementiem, dekoratīviem skursteņiem un terasi. Blakus bijis zirgu stallis ar ratnīcu un nelielu ēku kalpotājiem. Vizuāli ēka atgādina 18. gadsimta beigās un 19. gadsimta sākumā celtās Āgenskalna muižas.

## Literatūra
* Kaupuža D. Rīgas muižiņas. Latvijas architektūra, Rīga, 2005, 95. lpp.

## Atsauces